भूटिया दो-तीन दिन में कर सकते हैं संन्यास की घोषणा  
पिंडली की चोट से परेशान भारतीय फुटबॉलर बाइचुंग भूटिया अपना करियर जारी रखने या फिर संन्यास लेने के बारे में दो-तीन दिन में फैसला करेंगे।
पिंडली की चोट से परेशान भारतीय फुटबॉल टीम के पूर्व कप्तान और स्ट्राइकर बाइचुंग भूटिया अपना अंतरराष्ट्रीय करियर जारी रखने या फिर संन्यास लेने के बारे में अगले दो-तीन दिन में फैसला करेंगे।  भूटिया चोटिल होने के कारण जनवरी में एशियाई कप के अधिकतर मैचों में नहीं खेल पाए थे। वह दक्षिण कोरिया के खिलाफ फाइनल में केवल 15 मिनट के लिए खेले थे। चोट के कारण अब उनका अगले महीने इंग्लैंड दौरे के लिए राष्ट्रीय टीम में वापसी की संभावना भी क्षीण पड़ गई है।  भूटिया से जब इंग्लैंड दौरे और उनके भविष्य के बारे में पूछा गया, उन्होंने कहा, मैं कड़ी मेहनत कर रहा हूं, लेकिन मुझे दो-तीन दिन में ही स्थिति पता चलेगी। यह स्ट्राइकर चोट से उबर गया था, लेकिन कुछ दिन पहले अपने क्लब सिक्किम यूनाइटेड की तरफ से खेलते हुए वह फिर से चोटिल हो गए थे।  भूटिया केवल अंतरराष्ट्रीय ही नहीं, बल्कि क्लब करियर पर भी अगले कुछ दिनों में फैसला करेंगे। उन्होंने कहा, मुझे अगले दो-तीन दिन में सब कुछ पता चल जाएगा। भूटिया यदि ब्रिटेन जाते हैं, तो वह पाकिस्तान के खिलाफ 3 सितंबर को होने वाले पहले मैच के बाद लौट आएंगे, क्योंकि वह अपने क्लब सिक्किम यूनाइटेड की तरफ से खेलना चाहते हैं। यह क्लब सितंबर के दूसरे सप्ताह में फेडरेशन कप क्वालीफायर्स में भाग लेगा।  उन्होंने कहा, मैं 9 सितंबर तक लौट आऊंगा। भारतीय टीम पाकिस्तान के खिलाफ डर्बी में खेलेगी और इसके बाद इंग्लैंड अंडर-23 और स्काटलैंड अंडर-21 टीम से भिड़ेगी।